FI Euroopan unionin virallinen lehti C 91/26

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu julkaiseminen

(2008/C 91/10)

Tämä julkaiseminen antaa oikeuden vastustaa muutoshakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”STEIRISCHER KREN”

EY-nro: AT/PGI/005/0249/04.09.2002

SAN ( ) SMM ( X )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Österreichisches Patentamt Osoite: Dresdner Straße 87 A-1200 Wien Puhelin: (43-1) 53 42 40 Faksi: (43-1) 53 42 45 35 Sähköposti: info@patentamt.at

2. Ryhmittymä:

Nimi: Landesverband Steirischer Gemüsebauern Osoite: Hamerlinggasse 3 A-8010 Graz Puhelin: (43-316) 80 50 16 11 Faksi: (43-316) 80 50 16 20 Sähköposti: garten@lk-stmk.at Kokoonpano: Tuottaja/jalostaja ( X ) muu ( )

3. Tuotelaji:

Luokka 1.6 — Vihannekset, jalostamattomat ja jalostetut

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi: ”Steirischer Kren”

4.2 Kuvaus: ”Steirischer Kren” on ristikukkaiskasvi (Brassicaceae = Cruciferae; latinalainen nimi: Amoracia rusticana). Sen synonyymi on saksan kielessä ”Meerrettich”. Siitä käytetään pääjuuret (tuoretuotteina) ja osittain myös ohuet sivujuuret (erityisesti jalostuksessa).

Jalostamattoman ”Steirischer Kren” -piparjuuren kuvaus

Tuotteen juuret ovat sileät ja tasaiset, ja niiden pää on taipunut vain hieman. Hentoja juuria on ainoastaan muutamia. Juurten pituus on keskimäärin 25–30 cm (niitä tosin myydään myös paloiteltuina) ja halkaisija noin 3 cm.

Tuotetta arvostetaan erityisesti sen voimakkaan kirpeän maun vuoksi. Tätä makua korostetaan usein erilaisissa maistiaisissa ja kuvauksissa. Tuote on vahvakasvuinen, eikä sen maku ole kitkerä.

Jalostetun ”Steirischer Kren” -piparjuuren kuvaus

Raastettu tuote säilötään joko tuoreena varovaisella menetelmällä niin, että se vastaa ulkomuodoltaan ja maultaan vastaraastettua piparjuurta, tai lisäämällä siihen lisäaineita rakenteen (tahnamaisuuden) ja säilyvyyden parantamiseksi. Tuotetta — olipa säilöntätapa kumpi tahansa — tarjotaan erilaisissa pakkauksissa (putkiloissa, tölkeissä, lasipurkeissa jne.). Yksinomaan ”Steirischer Kren” -piparjuuren käyttö takaa voimakkaan kirpeän maun. Jalostuksessa käytetään pääjuurten lisäksi myös ohuita sivujuuria.

4.3 Maantieteellinen alue: ”Steirischer Kren” -piparjuurta viljellään perinteisesti Steiermarkin eteläisessä osassa Radkersburgin, Feldbachin, Leibnitzin, Deutschlandsbergin, Voitsbergin, Weizin, Harbergin ja Fürstenfeldin alueilla sekä Grazin ympäristössä (linjalla Hartberg—Weiz—Graz—Voitsberg). Tämä alue rajoittuu Wechselbundesstraße (nykyinen B 54) ja Packerbundesstraßeen (nykyinen B 70).

4.4 Alkuperätodisteet: Landesverband Steirischer Gemüsebauern pitää rekisteriä asianomaisen tuotteen tuottajista. Vain ne tuottajat, jotka on merkitty tähän rekisteriin, voivat tarjota ”Steirischer Kren” -piparjuurta (SMM) jalostamattomana raaka-aineena tai toimittaa sitä yrityksille markkinointi- tai jalostustarkoituksiin. Landesverband Steirischer Gemüsebauern ja asiakasyritykset ovat tätä varten perustaneet yhdessä työryhmän Kren g.g.a. Se, vastaako tuotteessa oleva merkintä tuotteen alkuperää, voidaan tarkistaa viljelysopimusten ja maarekistereiden avulla IACS-hakemusten yhteydessä. Tuotteen alkuperä voidaan tarkistaa milloin tahansa tuottajien merkinnöistä (maarekisterit sekä sato- ja myyntitiedot).

Viljelyä aloitettaessa tai laajennettaessa on osoitettava istukkaiden (valikoidut sivujuuret tuotteen viljelemistä varten) alkuperä; vain rekisteröityjen ”Steirischer Kren” -piparjuuren (SMM) tuottajien istukkaita saa käyttää. Austrian Research Centerin tekemän tutkimuksen mukaan ”Steirischer Kren” -piparjuuren ja ulkomaisten piparjuurinäytteiden alkuperä voidaan erottaa toisistaan selkeästi isotooppikokeiden avulla. Tällä menetelmällä voidaan määritellä piparjuuren alkuperä nopeasti ja varmasti.

4.5 Valmistusmenetelmä:

Valmistustapa

Istukkaat (valikoidut sivujuuret) istutetaan keväällä valmistellulle pellolle riveihin, jotka ovat 70 cm:n etäisyydellä toisistaan. Istukkaat istutetaan koneella lähestulkoon vaakasuoraan 10–15 cm:n etäisyydelle toisistaan (eräissä tuottajamaissa istutus tapahtuu toisinaan pystysuoraan).

Jotta juuret eivät kasvaisi monihaaraisiksi, kesäkuusta lähtien istukkaiden pää kaivetaan esille ja kaikki sivuversot, niistä vahvinta lukuun ottamatta, leikataan pois. Myöhemmin juuret kaivetaan uudelleen esille ja sivuversot sekä -juuret poistetaan joko hankaamalla tai leikkaamalla juurenniskaan asti. Kosteina vuosina tämä toistetaan noin kuukauden kuluttua. Tämä työläs vaihe tehdään vielä nykyäänkin käsin. Näin voidaan saada myöhäissyksyllä (marraskuussa) tai alkukeväästä (helmi-/maaliskuussa) tuotteelle tyypillisiä sileitä ja tasaisia juuria, joiden pää on hieman taipunut.

Sadonkorjuu tehdään koneella (täryseulalla varustettu nostokone). Juuret kaivetaan ylös, puhdistetaan ja kääritään folioon tuoremarkkinointia varten. Toisinaan ne myös paloitellaan. Jotta juuria olisi saatavilla markkinoilla jatkuvasti, ne voidaan varastoida puhdistamattomina – 2 celsiusasteessa.

Tuotetta viljellään Steiermarkissa nykyään noin 300 hehtaarin alalla. Vuosituotanto on suuruudeltaan noin 3 000–4 000 tonnia.

Jalostettu ”Steirischer Kren” -piparjuuri valmistetaan seuraavalla tavalla

Jalostukseen käytetään sekä pääjuuret että ohuemmat sivujuuret. Raaka-aineen on kaikissa tapauksissa (100-prosenttisesti) oltava valikoitu, tarkastettu, käsin puhdistettu ja peräisin mainitulta tuotantoalueelta. Raaka-aine, jota ei jalosteta välittömästi, voidaan varastoida kylmätiloihin – 2 celsiusasteeseen.

Juuret puhdistetaan, pestään ja lajitellaan varovasti käsin, jotta huonolaatuiset juuret voidaan poistaa. Tämän jälkeen juuret raastetaan tuoreena ja niihin joko lisätään lisäaineita (etikkaa, öljyä, sitruunahappoa tai rikkiä) sen rakenteen ja säilyvyyden parantamiseksi, jolloin tuotteen erityinen aromi ja tulisuus säilyvät, tai tuoreena raastetut juuret säilötään varovaisella menetelmällä (lisätään lisäainetta E 223), jolloin säilötty tuote on verrattavissa tuoreena raastettuun piparjuureen joidenkin kuukausien ajan. Lopuksi tuote pakataan steriilisti lasipurkkeihin, putkiloihin tai tölkkeihin.

4.6 Yhteys maantieteelliseen alueeseen:

”Steirischer Kren” -piparjuuren historia ja maine

Tuote on ollut suosittu jo 140 vuotta. Sen peltoviljely aloitettiin Steiermarkissa 1940-luvulla Radkersburgin alueella. Landesverband steirischer Gemüsebauern on organisoinut tuotteen sopimusviljelyä vuodesta 1967 alkaen, mikä on myös mahdollistanut viennin. Tuotetta on myös säilötty yli 40 vuoden ajan taloudellisesti merkittäviä määriä.

Alueen viljelijät ovat lisäksi edistäneet huomattavasti tuotteen viljely- ja sadonkorjuumenetelmien kehittymistä. Esimerkiksi piparjuuren pakkausmenettely patentoitiin vuonna 1976, ja Steiermarkissa myös kehitettiin erityinen piparjuuren nostokone. Lisäksi steiermarkilaiselle yritykselle, joka kehitti tuoreena raastetun piparjuuren säilöntämenetelmän, myönnettiin Steiermarkin suurin teknologiapalkinto Fast Forward Award.

Useat lehdistötiedotteet todistavat, että kyseessä on suosittu tuote ja että sen viljelyllä ja jalostuksella on taloudellista merkitystä Steiermarkille. Jalostamatonta tuotetta käytetään Steiermarkin piparjuuriviljelyalueella perinteisesti välipalojen lisukkeena erilaisissa anniskelupaikoissa.

Ilmasto- ja maaperäolot

Eteläisen Steiermarkin illyrialaiselle ilmastolle on tyypillistä korkea ilmankosteus, suhteellisen suuri sademäärä ja korkea lämpötila kasvukaudella. Vuosittainen keskilämpötila eteläisessä Steiermarkissa on 9,5 celsiusastetta, ja vuosittain alueella sataa keskimäärin 880 mm. Tuotteen viljelyalueen keskikova maaperä (runsaasti savea sisältävä ruskomaa) johtaa vettä hyvin ja luo siten tuotteelle ihanteelliset kasvuolosuhteet.

”Steirischer Kren” erinomaisine makuominaisuuksineen ja tyypillisine ulkomuotoineen on syntynyt edellä mainittujen vaikutusten ja vuosikymmenten aikana tapahtuneen kasvullisen lisääntymisen (istukkaan valikoituminen) tuloksena. Asiantuntijat pystyvät erottamaan tuotteen muuta alkuperää olevista piparjuurista jo pelkästään sen ulkomuodosta. Kuluttajat arvostavat ja ostavat tuotetta erityisesti sen voimakkaan kirpeän maun vuoksi.

Jalostettu ”Steirischer Kren”

Myös jalostettu ”Steirischer Kren” erottuu muuta alkuperää olevista tuotteista, koska varovaiset menettelyt säilyttävät sen voimakkaan kirpeän maun.

4.7 Tarkastuselin:

Nimi: Amt der Steiermärkischen Landesregierung, Fachabteilung 8 B Osoite: Paulustorgasse A-48010 Graz Puhelin: (43-316) 877 35 28 Faksi: (43-316) 877 55 89 Sähköposti: susanne.reissner@stmk.gv.at

4.8 Merkintä: —

(1) EUVL L 93, 31.3.2006, s. 12.